Period: Old Babylonian
Genre: Royal Inscription
Transliteration:
<SURFACE>
u₄ {d}en-lil₂-le
lugal dingir-re-e-ne
en gal kur-kur-ra-ke₄
{d}utu-ra igi sag₉-ga-na
mu-un-ši-in-bar-ra-am₃
zimbir{ki}
uru ul ki-šu-peš₆-a-ni
bad₃-bi du₃-u₃-de₃
e₂-babbar-ra
ki-bi-še₃ gi₄-gi₄-de₃
u₆-nir gi-gun₄-na mah-a-ni
sag-bi an-gin₇ il₂-i-de₃
{d}utu {d}še₃-ri₅-da-bi
ki-tuš ku₃-ne-ne-a
sil₆ nig₂-hul₂-hul₂-la-bi-še₃ ku₄-ku₄-de₃
inim nig₂ nu-kur₂-ru-da-na
bi₂-in-dug₄-ga-a
u₄-bi-a
ur-sag šul {d}utu
nam gal {d}en-lil₂-le
zimbir{ki} e₂-babbar-ra
mu-ni-in-tar-ra-še₃
hul₂-la-gin₇
im-ma-na-ni-ib₂-gar
sa-am-su-i-lu-na
lugal šu dug₄-ga-ni me-en
gu₃ hul₂ ma-an-de₂
a₂-bi mu-da-an-aŋ₂
u₄-bi-a
niŋin ki-en-gi ki-uri
lu₂ gu₂ mu-da-ab-du₃-uš-a
ša₃ mu aš-a-ka
a-ra₂ 8(diš)-am₃
{geš}tukul-ta he₂-em-mi-sig₃
uru didli gu₂-bar-ra-mu-ne
du₆ ka-ar₂-me-še₃ he₂-ni-ku₄
lu₂-erim₂
lu₂-hul-ŋal₂
suhuš-bi kalam-ta he₂-em-mi-bu
kur gu₂ si-a
dug₄-ga-ga₂ hu-mu-ni-tuš
nig₂ u₄ ul-li₂-a-ta
sig₄ e₂-babbar-ra
ba-dim₂-ma-ta
lugal palil-ne-ne-er
lugal na-me
{d}utu ba-ra-mu-un-ši-in-še-ga-am₃
bad₃ zimbir{ki}
nu-mu-na-ta-an-du₃-am₃
sa-am-su-i-lu-na
ki ag₂ {d}utu
{d}še₃-ri₅-da-bi
lugal kala-ga
lugal babilim₂{ki}
lugal an-ub-da limmu₂
lugal dug₄-ga-ni
ki {d}utu
{d}še₃-ri₅-da-ta še-ga me-en
dug₄-ga-dug₄-ga {d}utu
{d}marduk-bi-da-ka
ugnim zid-ga
ma-da-mu-ta
ša₃ mu-ba-ka
sig₄-bi mu-ni-du₈
bad₃ zimbir{ki}
hur-sag gal-gin₇ mi-ni-il₂
e₂-babbar-ra šu gibil im-mi-ak
u₆-nir gi-gun₄-na mah-ne-ne
sag-bi an-gin₇ mi-ni-il₂
{d}utu {d}iškur
{d}še₃-ri₅-da-bi
ki-tuš ku₃-ne-ne-a
asila nig₂-hul₂-hul₂-la-bi-še₃
mi-ni-ku₄
e₂-babbar-ra
{d}lamma sag₉-ga-bi im-mi-gi₄
su {d}utu {d}iškur
{d}še₃-ri₅-da-bi
du₁₀-ga-ra im-mi-ak
nig₂-dug₄-ga {d}utu
{d}marduk-bi-da-ke₄
ki-bi-še₃ im-mi-gar
bad₃-ba {d}utu
sa-am-su-i-lu-na-ra
nam-nir nam-kala-ga
u₃ nam-til₃-la-ke₄
sag-e-eš₂ mu-ni-in-rig₇
mu-bi-im
ur₅-še₃-am₃ {d}utu
sag nam-barag-ga-ni
ša-mu-un-il₂-la
nam-til₃ ša₃ du₁₀-ga gi₁₆-sa ak-a
nam-lugal za₃-ša₄ nu-tuku-a
{geš}gidri nig₂-si-sa₂
kalam ge-en-ge-en
{geš}tukul kala-ga {ŋeš}naŋa₃ lu₂-kur₂-e-ne
nam-en ub-da limmu₂-ba
du-ri₂-še₃ ak-da nig₂-ba-ni-še₃ mu-na-an-šum₂

Cuneiform:
<SURFACE>
𒌓𒀭𒂗𒆤𒇷
𒈗𒀭𒊑𒂊𒉈
𒂗𒃲𒆳𒆳𒊏𒆤
𒀭𒌓𒊏𒅆𒊷𒂵𒈾
𒈬𒌧𒅆𒅔𒁇𒊏𒀀𒀭
𒌓𒄒𒉣𒆠
𒌷𒌌𒆠𒋗𒆓𒀀𒉌
𒂦𒁉𒆕𒅇𒉈
𒂍𒌓𒊏
𒆠𒁉𒂠𒄄𒄄𒉈
𒅆𒂍𒉪𒄀𒀕𒈾𒈤𒀀𒉌
𒊕𒁉𒀭𒁶𒅍𒄿𒉈
𒀭𒌓𒀭𒂠𒉪𒁕𒁉
𒆠𒆪𒆬𒉈𒉈𒀀
𒂢𒃻𒄾𒄾𒆷𒁉𒂠𒆭𒆭𒉈
𒅗𒃻𒉡𒉽𒊒𒁕𒈾
𒉈𒅔𒅗𒂵𒀀
𒌓𒁉𒀀
𒌨𒊕𒂄𒀭𒌓
𒉆𒃲𒀭𒂗𒆤𒇷
𒌓𒄒𒉣𒆠𒂍𒌓𒊏
𒈬𒉌𒅔𒋻𒊏𒂠
𒄾𒆷𒁶
𒅎𒈠𒈾𒉌𒌈𒃻
𒊓𒄠𒋢𒄿𒇻𒈾
𒈗𒋗𒅗𒂵𒉌𒈨𒂗
𒅗𒄾𒈠𒀭𒌤
𒀉𒁉𒈬𒁕𒀭𒉘
𒌓𒁉𒀀
𒆸𒆸𒆠𒂗𒄀𒆠𒌵
𒇽𒄘𒈬𒁕𒀊𒆕𒍑𒀀
𒊮𒈬𒀸𒀀𒅗
𒀀𒁺𒐍𒀀𒀭
𒄑𒆪𒋫𒃶𒅎𒈪𒉺
𒌷𒀸𒀸𒄘𒁇𒊏𒈬𒉈
𒇯𒅗𒌒𒈨𒂠𒃶𒉌𒆭
𒇽𒉈𒊒
𒇽𒅆𒌨𒅅
𒁼𒁉𒌧𒋫𒃶𒅎𒈪𒁍
𒆳𒄘𒋛𒀀
𒅗𒂵𒂷𒄷𒈬𒉌𒆪
𒃻𒌓𒌌𒉌𒀀𒋫
𒋞𒂍𒌓𒊏
𒁀𒁶𒈠𒋫
𒈗𒅆𒁺𒉈𒉈𒅕
𒈗𒈾𒈨
𒀭𒌓𒁀𒊏𒈬𒌧𒅆𒅔𒊺𒂵𒀀𒀭
𒂦𒌓𒄒𒉣𒆠
𒉡𒈬𒈾𒋫𒀭𒆕𒀀𒀭
𒊓𒄠𒋢𒄿𒇻𒈾
𒆠𒉘𒀭𒌓
𒀭𒂠𒉪𒁕𒁉
𒈗𒅤𒂵
𒈗𒆍𒀭𒊏𒆠
𒈗𒀭𒌒𒁕𒇹
𒈗𒅗𒂵𒉌
𒆠𒀭𒌓
𒀭𒂠𒉪𒁕𒋫𒊺𒂵𒈨𒂗
𒅗𒂵𒅗𒂵𒀭𒌓
𒀭𒀫𒌓𒁉𒁕𒅗
𒆠𒋢𒇻𒂠𒃻𒍣𒂵
𒈠𒁕𒈬𒋫
𒊮𒈬𒁀𒅗
𒋞𒁉𒈬𒉌𒂃
𒂦𒌓𒄒𒉣𒆠
𒄯𒊕𒃲𒁶𒈪𒉌𒅍
𒂍𒌓𒊏𒋗𒉋𒅎𒈪𒀝
𒅆𒂍𒉪𒄀𒀕𒈾𒈤𒉈𒉈
𒊕𒁉𒀭𒁶𒈪𒉌𒅍
𒀭𒌓𒀭𒅎
𒀭𒂠𒉪𒁕𒁉
𒆠𒆪𒆬𒉈𒉈𒀀
𒂰𒃻𒄾𒄾𒆷𒁉𒂠
𒈪𒉌𒆭
𒂍𒌓𒊏
𒀭𒆗𒊷𒂵𒁉𒅎𒈪𒄄
𒋢𒀭𒌓𒀭𒅎
𒀭𒂠𒉪𒁕𒁉
𒄭𒂵𒊏𒅎𒈪𒀝
𒃻𒅗𒂵𒀭𒌓
𒀭𒀫𒌓𒁉𒁕𒆤
𒆠𒁉𒂠𒅎𒈪𒃻
𒂦𒁀𒀭𒌓
𒊓𒄠𒋢𒄿𒇻𒈾𒊏
𒉆𒉪𒉆𒅤𒂵
𒅇𒉆𒋾𒆷𒆤
𒊕𒂊𒂠𒈬𒉌𒅔𒉺𒄸𒁺
𒈬𒁉𒅎
𒄯𒂠𒀀𒀭𒀭𒌓
𒊕𒉆𒁈𒂵𒉌
𒊭𒈬𒌧𒅍𒆷
𒉆𒋾𒊮𒄭𒂵𒄃𒊓𒀝𒀀
𒉆𒈗𒍠𒁺𒉡𒌇𒀀
𒄑𒉺𒃻𒋛𒁲
𒌧𒄀𒂗𒄀𒂗
𒄑𒆪𒅤𒂵𒄑𒄤𒇽𒉽𒂊𒉈
𒉆𒂗𒌒𒁕𒇹𒁀
𒁺𒌷𒂠𒀝𒁕𒃻𒁀𒉌𒂠𒈬𒈾𒀭𒋧